text: Ny ghettoliste: Syv syd- og sønderjyske områder er på listen
  01 december 2016 kl. 08.57
  Ét område er kommet af listen, mens et andet er kommet på. Fire områder, der altid har ligget på listen, ligger der stadig. 
  I dag torsdag udkom Transport- Bygnings og Boligministeriets ghettoliste, der er en liste over belastede boligområder i Danmark.
  Kigger man på listen finder man syv områder fra Syd- og Sønderjylland, hvilket er samme antal som sidste år, dog er der skiftet lidt ud i listen.
  Området omkring Nørager og Søstjernevej i Sønderborg, samme sted som en 29-årig mand tidligere på året blev skudt, er kommet på listen, mens området Præstebakken og Syrenparken i Esbjerg har forladt den.
  Nørager i Sønderborg har tidligere været på listen, men i både 2014 og 2015 var den af. Men nu er området tilbage på listen.
  
  Fire områder har altid været på
  Siden den første ghettoliste kom i 2010 har fire områder i Syd- og Sønderjylland konstant været på ghettolisten, selvom kriterierne i 2007 blev ændret, og i år er ingen undtagelse.
  Korskærparken i Fredericia, Stengårdsvej i Esbjerg, Sundparken i Horsens og Skovparken i Kolding er de fire ghettoområder, der altid har været på listen.
  På landsplan har 12 områder været på listen, siden den udkom første gang. Dermed står Syd- og Sønderjylland for en tredjedel af alle de ghettoer, der altid har ligget på ghettolisten.
  Du kan se den fulde ghettoliste her:
  
  
  
  